**Forssan Voimistelijat ry**

**JOUKKUEBUDJETIN OHJE JOUKKUEEN RAHASTONHOITAJALLE**

Jokainen kauden aloittanut voimistelija sitoutuu aloitetun jakson kuluihin (tapaturman vuoksi lopettaminen käsitellään seuran hallituksessa erikseen). Tämä on hyvä tuoda esiin vanhemmille jokaisen kauden alussa.

Lisätietoja ja -ohjeita joukkueen rahastonhoitajalle löydät ***seuran Jojo/rahurioppaasta***.

JOUKKUEBUDJETIN LAADINTA

Joukkuebudjetti tehdään heti kauden alussa, kun kaikki tarvittavat tiedot ovat koossa. Budjetti/kuluseuranta -pohjan voi ladata täältä: [Dokumentit - Forssan Voimistelijat ry.](https://www.forssanvoimistelijat.fi/joukkuevoimistelu/dokumentit/)

Pohjan ensimmäiseltä välilehdeltä löytyvät tarkemmat ohjeet budjetin laadintaa varten. Joukkueen budjetoitavia kuluja ovat esimerkiksi kilpailumaksut, kisapuvut, välineet, leirit, tuomarivierailut ja kauden päätöstapahtumat. Tiedot kauden kuluista saa joukkueen valmentajilta. Joukkueen tuloja voivat olla hankitut sponsorointitulot, talkootyöt, esiintymiset ja seuran järjestämä varainkeruu/tuotemyynnit.

Budjetti laaditaan kausikohtaisesti; oma budjetti syyskaudelle (yleensä vkot 33 – 52) ja oma kevätkaudelle (yleensä vkot 1 – 22). Jos kesäkauden aikana tehdään jo hankintoja tulevaa kautta varten (esim. väline), ne voidaan laskuttaa voimistelijoilta erikseen tai budjetoida syyskauden kuluiksi.

Joukkueen valmis budjettitiedosto tallennetaan joukkueen Google Drive -kansioon syyskaudella viimeistään 31.8. mennessä ja kevätkaudella viimeistään 31.1. mennessä. Joukkuebudjetti jaetaan nähtäväksi myös huoltajille.

VARAINHANKINNAN TULOT

Joukkueiden on mahdollista pienentää kausimaksujaan erilaisilla varainhankinnan tavoilla. Seura suosittelee vahvasti joukkueille aktiivista varainhankintaa.

**Esiintymiset**

Joukkue saa itselleen esiintymisestä saadun maksun. Suositushinta on 100€ - 200€/esitys, mutta hinta on neuvoteltavissa.

**Talkootyöt / kahvitukset**

Seura tarjoaa vuorotellen joukkueille hoidettavaksi erilaisia talkootöitä ja kahvituksia. Joukkue voi itse päättää ottaako työn hoitaakseen ja saa siitä koituvat tuotot.

**Tuotemyynti**

Seura päättää kaudelle yleensä 1-2 varainhankinnan tuotetta, joita joukkue voi halutessaan myydä.

**Sponsorointi**

Joukkue voi hankkia itse sponsoreita. Sponsoriyrityksiä voi mainostaa joukkueen omalla tilillä Instagramissa ja joukkueen omalla sivulla seuran nettisivuilla.

Varainhankinnan tuloja ei hyvitetä niitä hankkineille voimistelijoille, vaan ne jakaantuvat tasasummin jokaiselle joukkueen jäsenelle, riippumatta kuka rahan on joukkueelle hankkinut tai talkootyön hoitanut. Lopettavat tai toiseen joukkueeseen siirtyvät voimistelijat eivät saa osuutta joukkueen käyttämättömistä varainhankinnan tuloista mukaansa. Jos joukkueeseen tulee uusia voimistelijoita, käyttämättömät varainhankinnan tulot jaetaan tasan myös heidän kanssaan.

MAKSUT JA KULUSEURANTA

Rahastonhoitaja laskuttaa budjetin mukaan määritetyn joukkuemaksun voimistelijoilta myClubin kautta. Maksu jaetaan viiteen erään kuukausimaksuksi elo-joulukuulle / tammi-toukokuulle. Laskun eräpäiväksi laitetaan kuun viimeinen päivä.

Rahastonhoitaja luo tehdystä kauden budjettitiedostosta kopion kuluseurantaa varten. Katso tarkemmat kuluseurannan ohjeet Budjetti/kuluseuranta -pohjan ensimmäiseltä välilehdeltä.

Joukkueen valmis kuluseurantatiedosto tallennetaan joukkueen Google Drive -kansioon kauden lopussa. Kauden kuluseuranta jaetaan nähtäväksi myös huoltajille.

 JOUKKUEEN KOKOONPANON MUUTOKSET

Lopettamisen ja joukkueen vaihtamisen yhteydessä kauden lopussa tarkistetaan kauden kulut ja joukkueen tulot sekä voimistelijalta laskutetut maksuosuudet (katso kauden kululaskelma). Mahdollisesti liikaa laskutettu osuus palautetaan voimistelijalle ja puuttuva osa tulee voimistelijan maksaa. Kauden alussa joukkueeseen liittyvät uudet voimistelijat puolestaan maksavat joukkueen saldosta (jos sellaista on jäänyt edelliseltä kaudelta) osuuden, jotta kaikki joukkueen voimistelijat ovat tasamäärissä.

KOKO JOUKKUEEN LOPPUESSA

Jos joukkue loppuu kokonaan, maksetaan joukkueen sen hetkinen saldo, sisältäen myös käyttämättömät varainkeruutulot, joukkueen voimistelijoille huomioiden kuitenkin sen, että kulut ovat joukkueen perheillä olleet kaudella sponsori + muita tuloja suuremmat. Muutoin ylimenevä osuus ohjataan seuralle.

LISENSSIT

Jokainen joukkuevoimistelija huolehtii itse lisenssin hankkimisesta. Lisätietoja lisenssien hankinnasta löydät seuran nettisivuilta: [Lisenssit - Forssan Voimistelijat ry.](https://www.forssanvoimistelijat.fi/joukkuevoimistelu/lisenssit/)

Päivitetty 4.8.2025

*Forssan Voimistelijat, hallitus*